Jytte Hansen får hjælp 4 gange dagligt af to social- og sundhedsassistenter. - Jeg er lam fra hoften og ned og skal have hjælp hver gang jeg skal ud af kørestolen, siger Jytte Hansen fra Nørresundby. Hun bliver hjulpet i seng til sin middagslur. En af dem som hjælper gratis i dag er Betina Leed. - I dag har vi mere tid en normalt. Til daglig har vi ikke tid til nærvær og omsorg, siger hun. Det forsøger social- og sundhedsassistenterne at rette op på i dele af Aalborg. De giver en en ekstra arbejdsdag til gavn for både de ældre og deres egen selvfølelse. En følelse af tilfredshed, der mangler til daglig. - Man kommer nogen gange hjem, uden at have ydet et tilfredsstilende stykke arbejde, simpelthen fordi man ikke har tid nok, siger Betina Leed. - Jeg kan ikke mærke det, men jeg kan se på dem, når de er stressede og har alt for travlt, siger Jytte Hansen. Selvom det ingen konsekvenser har for Jytte Hansen at social- og sundhedsassistenter kæmper for at få hverdagen til at hænge sammen, så er hun godt klar over at det kan blive meget værre. - Jeg er nogle gange i København. Det er et mareridt. Jeg vil ikke ønske for nogen, at de skal blive gamle i København, siger Jytte Hansen.

Opsummering:
Flere steder i Aalborg Kommune gav social- og sundhedsassistenterne i dag en gratis arbejdsdag - en form for omvendt strejke.